ઓસ્કર ખરેખર તેને નફરત કરતો હતો, અને તેની વિરુદ્ધમાં ચાલતા કેસમાં બ્યૂરો ‘વી’ને એ મદદ પણ કરવા ઇચ્છતો હતો એ બાબત, એમોનને ક્યારેય નહીં સમજાઈ હોય! અંગત સંબંધોની બાબતે એમોનને હંમેશા ગેરસમજ જ રહી હતી! ભાવુકતામાં ખેંચાઈને એ તો હંમેશા એવું જ માનતો રહ્યો હતો, કે મિતિક પેમ્પર અને હેલન હર્ષ જેવા નોકરો પણ તેને બહુ જ ચાહતાં હતાં! તપાસકારોએ કદાચ એમોનને એ જાણવા પણ નહીં દીધું હોય, કે એ જેલમાં હતો ત્યારે ઓસ્કર પણ પોમોર્સ્કા સ્ટ્રીટમાં જ હાજર હતો! એ તો એમોનની વિનંતીઓ સામે આંખ આડા કાન જ કરી રહ્યા હશે, કે “મારા જૂના મિત્ર શિન્ડલરને બોલાવીને પૂછો, એ પણ મારી તરફેણમાં સાહેદી પૂરશે.”